Lukandiera li tkellmu ma' din il-gazzetta spjegaw li s-sena li għaddiet kienet waħda ta' rekord assolut għat-turiżmu f'pajjiżna, u l-ewwel indikazzjonijiet qegħdin juru li din is-sena se tkun daqstant tajba, jekk mhux aħjar. Dan ir-rekord jidher li kien mifrux fuq tipi ta' servizzi differenti, hekk kif lukandi ta' tliet stilel u dawk ta' ħames stitlel irrapportaw suċċessi simili. Inizjattiva li ħalliet riżultati immedjati Jeffrey Cutajar, f'isem Hotel Valentina, qalilna li ilu 33 sena jaħdem fis-settur tat-turiżmu, u qatt ma jiftakar li kien hemm sena tajba daqs l-2015. "Kellna rekord assolut f'kollox; kemm f'numru ta' turisti, numru ta' ljieli, u qligħ," sostna Cutajar. Jgħid li din is-sena qed turi li se tkun tajba daqs ta' qabilha, u dan huwa diġà biżżejjed. Mitlub jispjega x'fatturi setgħu wasslu għal dan is-suċċess, Cutajar jgħid li impossibbli jkun hemm fattur wieħed biss, għaliex żieda bħal din tkun riżultat ta' ħafna fatturi li kollha f'daqqa jħallu l-frott. Madanakollu jisħaq li d-deċiżjoni li jiżdiedu s-sulari permessibbli għal-lukandi kienet inizjattiva li ħalliet effett immedjat, fejn diversi lukandi applikaw għal permess mill-ewwel u b'hekk setgħu jżidu l-kmamar sostanzjalment. Cutajar jgħid li din kienet inizjattiva tajba għaliex ma ħadet l-ebda art ġdida għal estensjonijiet, minbarra li tat imbuttattura ta' kunfidenza lil-lukandiera. Jispjega li dan huwa evidenti mir-rispons, għax kważi s-settur kollu iddeċieda li jutilizza din l-inzjattiva. Rigward il-Hotel Valentina, Cutajar jgħid li l-estensjoni vertikali kellha tistenna peress li l-lukanda kienet mimlija minn kmieni bir-riservazzjonijiet u ma setgħetx tingħalaq għall-kostruzzjoni. Issa però mhux biss hemm applikazzjoni pendenti quddiem il-MEPA għal tali estensjoni, iżda qegħdin japplikaw ukoll biex jibnu lukanda oħra. "Dan juri li aħna fiduċjużi u ottmisti għal dan is-settur," isostni Cutajar. Iżid jgħid li dan is-sentiment huwa wkoll rifless minn ħafna lukandiera oħra, tant li bħalissa numru ta' lukandi kellhom jagħlqu temporanjament peress li għaddejjin bi proġetti ta' tkabbir u rinovar. L-istess livell ta' ottimiżmu kien espress minn kelliem għal Corinthia Group, li fil-futur qrib se jkun qed jimbarka fuq proġett kbir li se jżid sostanzjalment in-numru ta' ħaddiema. Saħaq li l-kumpanija hija fiduċjuża li tista' tinvesti fi prodott differenti li jagħmel qabża fil-kwalità u jappella għat-turist li qed ifittex vaganza lussuża. "Diġa' għandna din it-tip ta' lukanda ġo Londra, u fiduċjużi li f'Malta hawn id-domanda għal dan is-servizz." Dwar l-2015, il-kelliem jgħid li din kienet sena tajba ħafna għall-ħames lukandi li jifformaw parti mill-Corinthia Group. "L-indikazzjonijiet kollha juru li s-sena 2016 ser tkun ukoll waħda pożittiva," temm jgħid il-kelliem għal Corinthia. 20,000 turist aktar, €16-il miljun aktar F'Jannar li għadda żaru Malta 'l fuq minn 85,000 turist, numru rekord li fisser żieda fenomenali ta' 15% fuq dak irreġistrat f'Jannar 2015. Din kienet l-akbar żieda rreġistrata f'dan ix-xahar partikolari sa mill-2008. Dan it-tkabbir ġab żieda ta' 11,000 turist iktar mill-istess xahar tas-sena l-oħra. Il-Ministru għat-Turiżmu Edward Zammit Lewis din il-ġimgħa laqa' b'sodisfazzjon dawn iċ-ċifri li kienu ppubblikati mill-Uffiċċju Nazzjonali tal-Istatistika. Il-Ministru aċċenna għall-impenn tal-Gvern sabiex ikompli jindirizza l-isfida tal-istaġjonalità. "Dawn ir-riżultati huma frott il-viżjoni u l-politika ta' dan il-Gvern sabiex ikollna turiżmu ta' kwalità u sostenibbli matul ix-xhur kollha tas-sena. Biżżejjed naraw li fi tliet snin it-turisti f'Jannar żdiedu b'aktar minn 20,500. Dan ifisser li n-numru tat-turisti rreġistrati f'Jannar 2016 kiber bi kważi 32% aktar minn dak reġistrat f'Jannar 2013," sostna l-Ministru. Huwa enfasizza li dan is-suċċess fit-tnaqqis tal-istaġjonalità għandu jgħin lill-Gvern jikkumbatti l-isfida l-oħra, dik ta' kundizzjonijiet u pagi aħjar għall-ħaddiema f'dan is-settur. B'aktar investiment mis-settur privat grazzi għal tnaqqis fl- istaġjonalità għandu jwassal għal kompetizzjoni fost min iħaddem biex jattira u jżomm miegħu ħaddiema mħarrġa fis-settur. Dan finalment għandu jwassal għal kundizzjonijiet u pagi aħjar għall-ħaddiema. Filwaqt li l-iljieli mqatta' minn dawn it-turisti laħħqu s-656,000 lejl, li rriżulta f'żieda ta' 9% fuq Jannar 2015, il-Ministru Zammit Lewis innota li l-infieq turistiku tela' għal aktar minn €65 miljun, li fisser żieda ta' 7% fuq l-istess xahar tas-sena l-oħra. Dan issarraf f'€4.3 miljun aktar fi dħul dirett fl-ekonomija Maltija. "Dan huwa bidu eċċezzjonali għas-settur tat-turiżmu Malti din is-sena u jawgura ferm tajjeb sabiex inkomplu niksbu suċċessi matul ix-xhur ta' din is-sena f'din l-industrija li hi l-pilastru tal-ekonomija Maltija," saħaq il-Ministru. "Eventwalment dawn jissarrfu f'aktar investiment, aktar ħolqien ta' impjiegi, aktar ħolqien ta' negozji u aktar dħul finanzjarju li jdawwar ir-rota ekonomika ta' pajjiżna." Dan is-suċċess irreġistrat f'Jannar li għadda kien partikolarment attribwit għaż-żieda qawwija f'turisti Taljani, hekk kif dan is-suq rreġistra tkabbir ta' kważi 28% fuq Jannar 2015. L-infiq turistiku Taljan f'Jannar li għadda wkoll irreġistra żieda tajba ħafna ta' 18%, fejn ħallew €1.43 miljun aktar fi dħul dirett fl-ekonomija. Il-Ministru Edward Zammit Lewis temm jgħid li dan ir-riżultat mis-suq turistiku Taljan jikkonferma l-politika għaqlija ta' dan il-Gvern li jinvesti aktar f'dan is-suq. Propju ftit ġranet ilu ġie mniedi uffiċċju ġdid tal-Awtorità Maltija għat-Turiżmu fiċ-ċentru ta' Ruma li l-għan tiegħu huwa li jkun ta' punt ta' rifermiment ogħla għal pajjiżna biex nattiraw aktar turisti mis-suq Taljan u jservi biex nersqu aktar viċin l-operaturi turistiċi u l-aġenziji tal-ivvjaġġar.